CELEX: 32008D0750
Language: lt
Date: 1221436800000
Title: 2008/750/EB: 2008 m. rugsėjo 15 d. Tarybos sprendimas, iš dalies keičiantis Sprendimą 2003/77/EB, nustatantį likviduojamos EAPB turto, o užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires

23.9.2008   
            
            
               LT
            
            
               Europos Sąjungos oficialusis leidinys
            
            
               L 255/28
            
         
      TARYBOS SPRENDIMAS
   
   2008 m. rugsėjo 15 d.
   iš dalies keičiantis Sprendimą 2003/77/EB, nustatantį likviduojamos EAPB turto, o užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires
   (2008/750/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į prie Europos bendrijos steigimo sutarties pridedamą Protokolą dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo,
   atsižvelgdama į 2003 m. vasario 1 d. Tarybos sprendimą 2003/76/EB, numatantį būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones (1), ypač į jo 2 straipsnio 2 dalį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (2),
   kadangi:
   
               (1)
            
            
               Siekdama įgyvendinti prie Europos bendrijos steigimo sutarties pridėtą Protokolą dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo, Komisija valdo likviduojamos EAPB turtą, o užbaigus likvidavimą, Anglių ir plieno mokslinių tyrimų fondo turtą.
            
         
               (2)
            
            
               Pagal Sprendimo 2003/77/EB (3) 2 straipsnį, Komisija iš naujo įvertino finansinių gairių taikymą ir efektyvumą.
            
         
               (3)
            
            
               Per pirmuosius penkerius finansinių gairių įgyvendinimo metus sukaupta patirtis ir finansų rinkos praktikos pokyčiai rodo, kad šias gaires reikia adaptuoti.
            
         
               (4)
            
            
               Gairės turėtų atspindėti standartinę rinkos praktiką ir apibrėžtis, susijusias, inter alia, su naudojamomis obligacijų trukmės sąvokomis, lygiaverčiais vertybiniais popieriais atpirkimo sandoriuose ir taikytinais reitingais.
            
         
               (5)
            
            
               Atsižvelgiant į reitingų reikalavimus, investavimo limitų kontekste tam tikri viešieji subjektai turėtų būti prilyginti valstybėms narėms ar kitiems valstybės emitentams.
            
         
               (6)
            
            
               Gairėse reikėtų atsižvelgti į Komisijos apskaitos taisyklių pokyčius.
            
         
               (7)
            
            
               Veiksmingumo tikslais ir siekiant sumažinti administracines išlaidas, ataskaitų siuntimo dažnis turėtų būti pakeistas.
            
         
               (8)
            
            
               Dėl to reikėtų atitinkamai iš dalies pakeisti Sprendimą 2003/77/EB,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2003/77/EB priedas iš dalies keičiamas taip:
   
               1.
            
            
               3 punktas iš dalies keičiamas taip:
               
                           a)
                        
                        
                           a punkto iii papunktis pakeičiamas taip:
                           
                                       „iii)
                                    
                                    
                                       fiksuotos arba kintamos palūkanų normos obligacijas, kurių išpirkimo terminas arba, turtu užtikrintų vertybinių popierių atveju – numatomas išpirkimo terminas, per likusį jų galiojimo laikotarpį neviršija 10 metų ir šešių mėnesių nuo apmokėjimo datos, su sąlyga, kad jas išleido kuri nors iš patvirtintų emitentų kategorijų;“;
                                    
                                 
                     
                           b)
                        
                        
                           b punkto i papunktis pakeičiamas taip:
                           
                                       „i)
                                    
                                    
                                       atpirkimo sandorius ir atvirkštinius atpirkimo sandorius, jei šalims leidžiama atlikti tokius sandorius ir su sąlyga, kad Komisija išlaiko galimybę atpirkti lygiaverčius vertybinius popierius, kuriuos ji galėjo būti pardavusi sutartiniu terminu. Lygiaverčiai vertybiniai popieriai yra vertybiniai popieriai: i) išleisti to paties emitento, ii) sudarantys tos pačios emisijos dalį, ir iii) kurių rūšis, nominali vertė, aprašas ir suma yra identiški parduotiems vertybiniams popieriams, išskyrus jei yra esminis įvykis arba redenominavimo atvejis;“.
                                    
                                 
                     
         
               2.
            
            
               4 punktas iš dalies keičiamas taip:
               
                           a)
                        
                        
                           a punkto i–iii papunkčiai pakeičiami taip:
                           
                                       „a)
                                    
                                    
                                       Investicijos ribojamos taip:
                                       
                                                   i)
                                                
                                                
                                                   Sąjungos valstybių narių arba institucijų išleistoms arba garantuojamoms obligacijoms – 250 mln. EUR vienai valstybei narei arba institucijai; regioninės arba vietos valdžios institucijų arba valstybei priklausančių ir (arba) kontroliuojamų viešųjų įmonių ar institucijų išleistoms arba garantuojamoms obligacijoms gali būti taikomi atitinkamos valstybės narės limitai, jei jų kredito reitingas ne mažesnis už „AA“ arba jo ekvivalentą;
                                                
                                             
                                                   ii)
                                                
                                                
                                                   kitų suverenių skolininkų, jų regioninės arba vietos valdžios institucijų arba valstybei priklausančių ir (arba) kontroliuojamų viešųjų įmonių ar institucijų arba viršvalstybinių skolininkų, kurių kredito reitingas ne mažesnis už „AA“ arba jo ekvivalentą, išleistoms arba garantuojamoms obligacijoms – 100 mln. EUR emitentui arba garantui;
                                                
                                             
                                                   iii)
                                                
                                                
                                                   indėliams patvirtintame banke ir (arba) jo skolos priemonėms, įskaitant obligacijas – arba 100 mln. EUR bankui, arba 5 % banko nuosavų lėšų, priklausomai nuo to, kuri suma mažesnė;“;
                                                
                                             
                                 
                     
                           b)
                        
                        
                           b punktas pakeičiamas taip:
                           
                                       „b)
                                    
                                    
                                       Investicija į bet kurią vieną obligacijų emisiją laikantis a dalyje nurodytų limitų negali būti didesnė kaip 20 % visos tokios emisijos dydžio pirkimo metu.“;
                                    
                                 
                     
                           c)
                        
                        
                           d punktas papildomas šia antra pastraipa:
                           „Kai Komisija sužino, kad reitingas sumažinamas žemiau minimalaus reikalaujamo reitingo, ji turi stengtis pakeisti atitinkamas investicijas.“;
                        
                     
                           d)
                        
                        
                           pridedamas šis punktas:
                           
                                       „e)
                                    
                                    
                                       Jei obligacijos reitingas yra aukštesnis už emitento arba emitentas neturi reitingo, taikomas obligacijos reitingas.“
                                    
                                 
                     
         
               3.
            
            
               6 punktas pakeičiamas taip:
               „6.   APSKAITA
               Lėšų valdymas apskaitomas likviduojamos EAPB, o užbaigus likvidavimą – Anglių ir plieno mokslinių tyrimų fondo turto metinėje finansinėje atskaitomybėje. Ta atskaitomybė parengiama ir pateikiama pagal Komisijos apskaitos pareigūno priimtas EB apskaitos taisykles, atsižvelgiant į specifinį likviduojamos EAPB, o užbaigus likvidavimą – Anglių ir plieno mokslinių tyrimų fondo turto, pobūdį. Atskaitomybę tvirtina Komisija ir nagrinėja Audito Rūmai. Komisija pasitelkia išorės bendroves jos atskaitomybės metiniam auditui atlikti.“
            
         
               4.
            
            
               7 punkto antra pastraipa pakeičiama taip:
               „Kas šeši mėnesiai parengiama išsami pagal šias gaires atliktų valdymo operacijų ataskaita ir nusiunčiama valstybėms narėms.“
            
         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   3 straipsnis
   Šis sprendimas skirtas valstybėms narėms.
   
      Priimta Briuselyje, 2008 m. rugsėjo 15 d.
      
         
            Tarybos vardu
         
         
            Pirmininkas
         
         B. KOUCHNER
         
      
   
   
      (1)  OL L 29, 2003 2 5, p. 22.
   
      (2)  2008 m. kovo 11 d. nuomonė (dar nepaskelbta Oficialiajame leidinyje).
   
      (3)  OL L 29, 2003 2 5, p. 25.